เตือนคนไทยในภูมิภาคคิวชูและจูโกะกุ เพิ่มความระมัดระวังและหลีกเลี่ยงการเดินทางนอกเคหะสถาน พายุไต้ฝุ่นกรอซา จะทวีความรุนแรงขึ้น
เตือนคนไทยในภูมิภาคคิวชูและจูโกะกุ เพิ่มความระมัดระวังและหลีกเลี่ยงการเดินทางนอกเคหะสถาน พายุไต้ฝุ่นกรอซา จะทวีความรุนแรงขึ้นสถานกงสุลใหญ่ ณ เมืองฟูกูโอกะ ประกาศแจ้งเตือน เรื่อง พายุไต้ฝุ่น “กรอซา” หรือพายุไต้ฝุ่นหมายเลข 10 โดยระบุ จากการติดตามสถานการณ์อย่างใกล้ชิด พบว่า พายุไต้ฝุ่นดังกล่าว ส่งผลกระทบต่อการให้บริการขนส่งมวลชนสาธารณะต่างๆ หลายพื้นที่ โดยสายการบินท้องถิ่นของญี่ปุ่น อาทิ Japan Airlines, All Nippon Airways, Skymark Airlines, Peach Aviation ได้ประกาศยกเลิกเที่ยวบินภายในประเทศ ที่เดินทางเข้า-ออกภูมิภาคคิวซูกว่า 228 เทียวบิน สำหรับวันที่ 14 และ 15 สิงหาคม 2562 แล้ว โดยเฉพาะที่สนามบินคาโกชิมะและมิยาชากิ รวมทั้งรถไฟและรถโดยสารสาธาณะ ที่อาจมีการยกเลิก หรือปรับเปลี่ยนเวลาให้บริการ เนื่องจากผลกระทบจากพายุดังกล่าว เช่น รถไฟชินกันเซ็นเส้นทางโคคุระ (ฟูกูโอกะ)- ชินโอซากา ซึ่งประกาศหยุดให้บริการสำหรับวันที่ 15สิงหาคม 2562 เป็นต้น จึงขอประกาศให้ชาวไทยในภูมิภาคคิวชูและจูโกะกุ ติดตามข่าวสารด้านต่างๆ จากสื่อมวลชนของญี่ปุ่นและหน่วยงานพยากรณ์อากาศอย่างใกล้ชิด รวมทั้งเพิ่มความระมัดระวังและหลีกเลี่ยงการเดินทางนอกเคหะสถานหากไม่จำเป็น และขอให้ปฏิบัติตามแนวทางการรับมือภัยพิบัติ หากมีการยกระดับการเตือนภัยของทางการท้องถิ่นของแต่ละจังหวัดอย่างเคร่งครัดนอกจากนี้ สถานกงสุลใหญ่ฯ ได้ประสานงานกับผู้จัดการการบริการสนามบินฟูกูโอกะ บริษัท การบินไทย จำกัด (มหาชน) ทราบว่า ในชั้นนี้สายการบินไทยที่เปิดให้บริการเที่ยวบินตรงเส้นทาง กรุงเทพฯ-ฟูกูโอกะ ยังคงให้บริการตามปกติ ระหว่างวันที่ 14 - 15 สิงหาคม 2562 แต่คาดว่า ในวันที่ 15 สิงหาคม พายุไต้ฝุ่นลูกนี้ จะเพิ่มระดับความรุนแรงมากขึ้น ซึ่งทางการท้องถิ่นของจังหวัดฟูกูโอกะ ได้แจ้งเตือนประชาชนในการออกนอกเคหะสถาน และอุปสรรคของการคมนาคม รวมทั้งอาคาร JRJP Hakata ซึ่งสถานกงสุลใหญ่ฯ เช่าเป็นที่ทำการชั่วคราว แจ้งว่าหากสถานการณ์ไม่ดีขึ้น อาจต้องปิดให้บริการ ดังนั้น สถานกงสุลใหญ่ฯ จึงอาจต้องหยุดให้บริการชั่วคราว ในวันที่ 15 สิงหาคม 2562 ในกรณีฉุกเฉิน และต้องการความช่วยเหลือด้านต่างๆ กรุณาติดต่อสถานกงสุลใหญ่ฯ ทางโทรศัพท์สายด่วนกงสุล (hotine) ที่หมายเลข 090 - 2585 3027